扈從至西城道中作
作者：呂頤浩
朝代：宋

paragraphs: 霜風捲霧散，天日增光明。
警蹕轉前路，百鳥相和鳴。
邊塵暗長淮，今歲幸西城。
野店翠華過，縱觀滿簷楹。
豐年高廪多，薄飯猶香秔。
衰鈍猶何者，厚顔羞大烹。
鹽梅乏滋味，終恐傷和羮。
干戈幾時休，憂國心如酲。
歸歟魏闕念，老矣滄洲情。
勉力謂諸將，爲時請長纓。